|  |
| --- |
| **PRAVILNIK****O DODELI BUDŽETSKIH SREDSTAVA POKRAJINSKOG SEKRETARIJATA ZA OBRAZOVANJE, PROPISE, UPRAVU I NACIONALNE MANJINE - NACIONALNE ZAJEDNICE ZA FINANSIRANJE I SUFINANSIRANJE PROGRAMSKIH AKTIVNOSTI I PROJEKATA ZA PODIZANJE KVALITETA UČENIČKOG STANDARDA U AUTONOMNOJ POKRAJINI VOJVODINI***("Sl. list AP Vojvodine", br. 6/2017)* |

**Član 1**

Ovim pravilnikom se uređuje način, uslovi, prioriteti i kriterijumi za dodelu budžetskih sredstava (u daljem tekstu: sredstva) za finansiranje i sufinansiranje programskih aktivnosti i projekata za podizanje kvaliteta učeničkog standarda u Autonomnoj pokrajini Vojvodini (u daljem tekstu: AP Vojvodina), u skladu sa aproprijacijama odobrenim odlukom o budžetu Autonomne pokrajine Vojvodine u okviru razdela Pokrajinskog sekretarijata za obrazovanje, propise, upravu i nacionalne manjine - nacionalne zajednice (u daljem tekstu: Pokrajinski sekretarijat).

**Član 2**

Pravo na dodelu sredstava imaju ustanove učeničkog standarda - domovi učenika srednjih škola, škole sa domom učenika, specijalne škole sa domom učenika, učenički centri, učenička odmarališta i učenički kulturni centri na teritoriji AP Vojvodine čiji je osnivač Republika Srbija odnosno AP Vojvodina (u daljem tekstu: korisnici).

**Član 3**

Programske aktivnosti i projekti za podizanje kvaliteta učeničkog standarda iz člana 1. ovog pravilnika finansiraju odnosno sufinansiraju se putem konkursa (u daljem tekstu: konkurs), koji Pokrajinski sekretarijat raspisuje najmanje jednom godišnje, u skladu sa finansijskim planom Pokrajinskog sekretarijata i odlukom o budžetu AP Vojvodine.

Konkurs sadrži podatke o nazivu akta na osnovu kog se raspisuje konkurs, visini ukupnih sredstava predviđenih za dodelu po konkursu, o tome ko može da se prijavi na konkurs i za koje namene, kriterijume na kojima će se zasnivati ocena prijava na konkurs, odnosno visina i namena sredstava koja se raspodeljuju, način i rok za podnošenje prijava na konkurs, kao i druge podatke koji su značajni za sprovođenje konkursa.

**Član 4**

Konkurs se objavljuje na zvaničnoj internet stranici Pokrajinskog sekretarijata, u "Službenom listu Autonomne pokrajine Vojvodine" i u jednom od javnih glasila koje pokriva celu teritoriju AP Vojvodine.

Konkurs se može objaviti i na jezicima nacionalnih manjina-nacionalnih zajednica koji su u službenoj upotrebi u radu organa AP Vojvodine.

**Član 5**

Prijava na konkurs se podnosi u pismenoj formi na jedinstvenom obrascu koji se objavljuje na internet stranici Pokrajinskog sekretarijata i koji sadrži opis, cilj i finansijski plan programske aktivnosti odnosno projekta sa rokom njegovog završetka.

**Član 6**

Uz prijavu na konkurs, potrebno je dostaviti fotokopiju potvrde o poreskom identifikacionom broju.

Pokrajinski sekretarijat zadržava pravo da od podnosioca prijave, po potrebi, zatraži dodatnu dokumentaciju i informacije.

Nepotpune i neblagovremene prijave neće biti razmatrane.

**Član 7**

Pokrajinski sekretar nadležan za poslove obrazovanja (u daljem tekstu: Pokrajinski sekretar) obrazuje Komisiju za sprovođenje konkursa za dodelu sredstava za programske aktivnosti i projekte u cilju podizanja kvaliteta učeničkog standarda (u daljem tekstu: Komisija).

Komisija razmatra podnete prijave na konkurs.

Komisija utvrđuje ispunjenost propisanih uslova na konkursu.

Nakon razmatranja podnetih prijava na konkurs, Komisija sačinjava obrazloženi predlog za dodelu sredstava i dostavlja ga Pokrajinskom sekretaru.

**Član 8**

Pokrajinski sekretar razmatra predlog Komisije i odlučuje o dodeli sredstava korisnicima rešenjem.

Rešenje iz stava 1. ovog člana jeste konačno.

Rešenje iz stava 1. ovog člana sa tabelarnim pregledom koji sadrži podatke o dodeli sredstava objavljuje se na internet prezentaciji Pokrajinskog sekretarijata.

Pokrajinski sekretarijat će o rezultatima konkursa, kada proceni da je to neophodno i pismeno obavestiti podnosioce prijava.

**Član 9**

Prilikom razmatranja prijava na konkurs, Komisija će dati prioritet sledećim programskim aktivnostima i projektima za podizanje kvaliteta učeničkog standarda:

• organizovanju susreta domova učenika u AP Vojvodini;

• realizaciji programa i projekata iz oblasti obrazovanja i vaspitanja, kulture, umetnosti, sporta;

• realizaciji raznih manifestacija;

• uvođenju i održavanju HACCP i ISO standarda u ustanovama učeničkog standarda i

• ostvarivanju drugih programskih aktivnosti i projekata u funkciji podizanja nivoa učeničkog standarda.

**Član 10**

Prilikom određivanja visine sredstava za dodelu, primenjuju se kriterijumi:

• značaj programskih aktivnosti odnosno projekata za razvoj učeničkog standarda u AP Vojvodini;

• broj učesnika u programskim aktivnostima i projektima;

• stepen razvijenosti jedinice lokalne samouprave na čijoj teritoriji se nalazi ustanova učeničkog standarda;

• postojanje drugih izvora finansiranja programskih aktivnosti odnosno projekata;

• uspešna realizacija dodeljenih sredstava iz budžeta AP Vojvodine prethodnih godina sa dostavljenim izveštajem i dokazima o namenskom i zakonitom korišćenju budžetskih sredstava;

• da programska aktivnost i projekat može pretežno realizovati u tekućoj budžetskoj godini.

**Član 11**

Obavezu za dodelu sredstava Pokrajinski sekretarijat preuzima na osnovu ugovora, u smislu zakona kojim se uređuje budžetski sistem.

**Član 12**

Korisnik je dužan da dodeljena sredstva koristi namenski i zakonito, a neutrošena sredstva da vrati u budžet AP Vojvodine.

Korisnik je u obavezi da podnese izveštaj o korišćenju sredstava, najkasnije u roku od 15 (petnaest) dana od utvrđenog roka za realizaciju namene, za koju su sredstva dodeljena, sa pripadajućom dokumentacijom koju su overila odgovorna lica.

Korisnik je u obavezi da dobijena sredstva vrati u budžet AP Vojvodine, ukoliko se utvrdi da se sredstva ne koriste za realizaciju namene za koju su dodeljena.

Ukoliko korisnik ne dostavi izveštaj iz stava 2. ovog člana, gubi pravo da konkuriše za raspodelu sredstava sa novim programima odnosno projektima.

U slučaju sumnje da dodeljena sredstva u pojedinim slučajevima nisu namenski korišćena, Pokrajinski sekretarijat će pokrenuti postupak pred pokrajinskim organom uprave nadležnim za budžetsku inspekciju, radi kontrole namenskog i zakonitog korišćenja sredstava.

**Član 13**

Ovaj pravilnik stupa na snagu danom objavljivanja u "Službenom listu Autonomne pokrajine Vojvodine", a biće postavljen i na zvaničnoj internet stranici Pokrajinskog sekretarijata za obrazovanje, propise, upravu i nacionalne manjine - nacionalne zajednice.

Danom stupanja na snagu ovog Pravilnika prestaje da važi Pravilnik o dodeli budžetskih sredstava Pokrajinskog sekretarijata za obrazovanje, propise, upravu i nacionalne manjine - nacionalne zajednice za finansiranje i sufinansiranje programskih aktivnosti i projekata za podizanje kvaliteta učeničkog standarda u Autonomnoj pokrajini Vojvodini, broj: 128-451-935/2015-01 od 17.04.2015. godine.